**Asier Garitano** (s. 6. joulukuuta 1969) on espanjalainen baski jalkapallovalmentaja.

Ura pelaajana
-------------

Garitano hankki jalkapallo-oppinsa Athletic Bilbaon organisaatiossa. Hän debytoi reservijoukkue Bilbao Athleticin paidassa syksyllä 1989 ja oli voittamassa Segunda Divisiónin mestaruutta. Garitano ei kuitenkaan onnistunut murtautumaan Bilbaon edustusjoukkueeseen ja pelattuaan kauden 1992/93 lainalla SD Eibarissa hän siirtyi Bilbaosta Cartagenaan.

Garitano edusti uransa aikana lukuisia eri seuroja Espanjan alemmilla sarjatasoilla. Hän lopetti pelaajauransa loukkaantumisten vuoksi 33-vuotiaana Alicantessa vuonna 2003.

Ura valmentajana
----------------

Valmennusuransa Garitano aloitti Alicantessa, jossa toimi apuvalmentajana vuosina 2003–2008. Vuonna 2008 hän toimi muutaman ottelun ajan myös seuran päävalmentajana. Kesällä 2009 hän siirtyi CD Castellónin apuvalmentajaksi ja huhtikuussa 2010 nousi seuran päävalmentajaksi. Garitano ei kuitenkaan onnistunut pelastamaan seuraa putoamiselta Segundasta ja kauden jälkeen Garitano jätti tehtävänsä.

Castellónista lähtönsä jälkeen Garitano valmensi Orihuelaa ja Alcoyanoa. Kesäkuussa 2013 hänestä tuli CD Leganésin päävalmentaja. Garitanon johdolla Leganés voitti kaudella 2013/14 CE L'Hospitaletin nousukarsinnoissa ja nousi Segundaan. Kaudella 2015/16 Garitano luotsasi seuran toistamiseen nousuun sarjaporrasta ylöspäin, kun joukkue sijoittui Segundassa toiseksi. Nousu pääsarjaan oli seuralle ensimmäinen sen historiassa. Leganés sijoittui Garitanon johdolla kahdesti perättäin Espanjan liigassa sijalle 17 ja säilytti näin sarjapaikkansa. Kaudella 2017/18 joukkue eteni lisäksi Espanjan cupissa välieriin pudottaen puolivälierässä Real Madridin. Välierissä Leganés taipui lopulta Sevillalle.

Kauden 2017/18 jälkeen Garitano jätti Leganésin ja siirtyi Real Sociedadin päävalmentajaksi. Garitanon johdolla Sociedad pelasi syyskaudella alavireisesti ja voitti vain viisi pelaamistaan 17 liigaottelusta. Seurajohto erotti Garitanon tehtävästään tapaninpäivänä 2018.

Toukokuun lopulla 2019 Garitano teki sopimuksen La Ligassa sijalle 11 sijoittuneen Deportivo Alavésin kanssa. Hän sai potkut heinäkuussa 2020 Alavésin hävittyä viisi perättäistä ottelua.

Lähteet
-------

1. ↑  PALAMOS: LLEGO LA HORA DE LA VERDA
2. ↑  Garitano marcó 13 goles para los albinegros en Segunda B con Antonio Pedreño de entrenador
3. ↑  Garitano: Asier Garitano Agirrezabal
4. ↑  Asier Garitano se quiere quedar al frente del Alicante
5. ↑  El Castellón destituye a 'Tintín' Márquez
6. ↑  Asier Garitano
7. ↑  Asier Garitano, nuevo entrenador del C.D. Leganés
8. ↑  Leganes make history and reach La Liga for the first time
9. ↑  Another final for Sevilla
10. ↑  Real hire Asier Garitano
11. ↑  de contrato de Garitano[vanhentunut linkki]
12. ↑  Asier Garitano será el nuevo entrenador del Deportivo Alavés
13. ↑  Alaves sack coach Garitano after five straight losses


|  |  |  |
| --- | --- | --- |
| Edeltäjä:**Diego Simeone** | **Miguel Muñoz -palkinto *(yhdessä José Luis Mendilibarin kanssa)***2017 | Seuraaja:**Marcelino García Toral** |

|  |  |  |
| --- | --- | --- |
| Edeltäjä:**Alfaro** | **CD Leganésin päävalmentaja**2013–2018 | Seuraaja:**Mauricio Pellegrino** |

|  |  |  |
| --- | --- | --- |
| Edeltäjä:**Imanol Alguacil** | **Real Sociedadin päävalmentaja**7–12/2018 | Seuraaja:**Imanol Alguacil** |

|  |  |  |
| --- | --- | --- |
| Edeltäjä:**Abelardo** | **Deportivo Alavésin päävalmentaja**2019–7/2020 | Seuraaja:**Juan Ramón López Muñiz** |